
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea Acordului dintre Uniunea Europeană și Republica Serbia privind activitățile operative desfășurate de Agenția Europeană pentru Poliția de Frontieră și Garda de Coastă în Republica Serbia
(08441/2024 – C10‑0086/2024 – 2024/0074(NLE))
(Procedura de aprobare)
Parlamentul European,
–	având în vedere proiectul de decizie a Consiliului (08441/2024),
–	având în vedere proiectul de acord dintre Uniunea Europeană și Republica Serbia privind activitățile operative desfășurate de Agenția Europeană pentru Poliția de Frontieră și Garda de Coastă în Republica Serbia (08447/2024),
–	având în vedere cererea de aprobare prezentată de Consiliu în conformitate cu articolul 77 alineatul (2) literele (b) și (d), articolul 79 alineatul (2) litera (c) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C10-0086/2024),
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2024),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei.

a. Context
Propunerea de decizie a Consiliului vizează să aprobe Acordul privind statutul dintre Uniunea Europeană și Republica Serbia referitor la acțiunile desfășurate de Agenția Europeană pentru Poliția de Frontieră și Garda de Coastă în Republica Serbia, astfel cum este prevăzut în Regulamentul (UE) 2019/1896 privind poliția de frontieră și garda de coastă la nivel european.

Una dintre sarcinile Agenției Europene pentru Poliția de Frontieră și Garda de Coastă („Agenția”) este de a coopera cu țările terțe în domeniile care intră sub incidența Regulamentului privind poliția de frontieră și garda de coastă la nivel european, „inclusiv prin eventuala trimitere operativă a echipelor de gestionare a frontierelor în țări terțe”. Agenția poate coopera cu autoritățile țărilor terțe competente în domeniile care intră sub incidența regulamentului în măsura necesară pentru îndeplinirea sarcinilor sale și poate desfășura acțiuni legate de gestionarea europeană integrată a frontierelor pe teritoriul unei țări terțe, sub rezerva acordului țării terțe respective.

[bookmark: _GoBack]Scopul acordului privind statutul este de a acoperi toate aspectele care sunt necesare pentru desfășurarea acțiunilor Agenției în țări terțe. În temeiul articolului 73 alineatul (3) din Regulamentul (UE) 2019/1896, în situațiile în care trebuie trimise echipe de gestionare a frontierelor din cadrul corpului permanent al poliției de frontieră și gărzii de coastă la nivel european către o țară terță în care membrii echipei vor exercita atribuții executive, Uniunea încheie cu țara terță în cauză un acord privind statutul. 

În conformitate cu Regulamentul privind poliția de frontieră și garda de coastă la nivel european și astfel cum se menționează la articolul 76 alineatul (1) din regulament, Comisia a prezentat, în comunicarea sa COM(2021)0829, un model de acord privind statutul, astfel cum se menționează în Regulamentul (UE) 2019/1896, care conține dispoziții specifice pentru desfășurarea de acțiuni pe teritoriul unor țări terțe. Acordul privind statutul cu Republica Serbia se bazează pe modelul elaborat de Comisie.

La 16 octombrie 2024, Comisia a informat raportorii în legătură cu progresele înregistrate în negocierile pe marginea acordului privind statutul dintre Uniunea Europeană și Republica Serbia. La 14 noiembrie 2024, a avut loc, de asemenea, o reuniune cu părțile interesate, axată pe drepturile fundamentale. Acordul a fost semnat la 25 iunie 2024 la Belgrad, Serbia.

b. Poziția raportorului
În perioada de vârf a crizei migrației și refugiaților din 2015, sute de mii de solicitanți de azil și migranți au sosit în Uniunea Europeană prin Balcanii de Vest, Republica Serbia aflându-se pe una dintre principalele rute folosite în migrația mixtă ilegală. Presiunea migrației asupra rutelor din Balcanii de Vest a fost semnificativă în următorii ani, creând presiuni la frontierele externe ale UE și au fost necesare eforturi suplimentare pentru a controla fluxul de migrație în mod legal, în conformitate cu legislația internațională și europeană. 

Raportorul consideră că încheierea de acorduri formale și obligatorii din punct de vedere juridic în cadrul cooperării cu țările terțe este de o importanță crucială pentru a asigura transparența, controlul public și supravegherea democratică a unei astfel de cooperări. 

Cooperarea structurată și susținută cu țările terțe este esențială pentru atingerea obiectivelor gestionării europene integrate a frontierelor. Această colaborare ar trebui să vizeze consolidarea procedurilor la frontieră și de returnare europene, facilitarea schimbului de informații și a analizei riscurilor, precum și îmbunătățirea eficienței operațiunilor de returnare. În plus, ar trebui să sprijine țările terțe în gestionarea frontierelor și a migrației, inclusiv prin trimiterea corpului permanent acolo unde este necesar pentru a proteja frontierele externe și a asigura punerea în aplicare eficace a politicii Uniunii în domeniul migrației. Consolidarea gestionării frontierelor pe tot parcursul rutelor de migrație este esențială pentru reducerea sosirilor neregulamentare, pentru abordarea tacticilor în schimbare ale persoanelor care introduc ilegal migranți și pentru atenuarea riscurilor legate de traficul de persoane și de criminalitatea organizată. Cooperarea operațională consolidată instituită prin acord va juca un rol esențial în combaterea migrației neregulamentare și în îmbunătățirea securității regionale.

Agenția Europeană pentru Poliția de Frontieră și Garda de Coastă și Ministerul de Interne din Republica Serbia trebuie să respecte dispozițiile Regulamentului privind poliția de frontieră și garda de coastă la nivel european și să asigure respectarea deplină a normelor, inclusiv a drepturilor fundamentale. În cursul procesului de aprobare din cadrul Parlamentului European, explicațiile furnizate de părțile interesate cu privire la importanța acestui acord s-au dovedit satisfăcătoare. Acordul cu Republica Serbia și prezența agenților Agenției Europene pentru Poliția de Frontieră și Garda de Coastă vor oferi elemente procedurale suplimentare în ceea ce privește controlul la frontiere, cum ar fi operațiunile de screening și de informare, și vor proteja drepturile fundamentale. Având în vedere numărul semnificativ de persoane care tranzitează Republica Serbia pentru a ajunge în UE, acest acord va consolida sprijinul pe care îl acordăm partenerilor regionali prin furnizarea de expertiză esențială pentru gestionarea eficace a acestor mișcări. În conformitate cu Regulamentul (UE) 2019/1896 privind poliția de frontieră și garda de coastă la nivel european, acordul permite Frontex să desfășoare operațiuni comune și să trimită corpul permanent al poliției de frontieră și gărzii de coastă la nivel european pe teritoriul Serbiei, inclusiv la frontierele sale cu țările vecine din afara UE.

În concluzie, raportorul consideră că acordul propus privind statutul corespunde modelului de acord privind statutul, potrivit prevederilor comunicării Comisiei privind conținutul și dispozițiile care ar trebui incluse în acordul final.

Întrucât prezentul acord intră în faza de punere în aplicare, Parlamentul solicită Agenției Europene pentru Poliția de Frontieră și Garda de Coastă să informeze prompt Parlamentul European cu privire la activitățile desfășurate în cadrul punerii în aplicare a Acordului privind statutul și îi reamintește acesteia obligația care îi revine de a include în rapoartele sale anuale o evaluare a cooperării cu țările terțe în concordanță cu articolul 73 alineatul (8) din Regulamentul (UE) 2019/1896.

Având în vedere cele de mai sus, raportorul recomandă Parlamentului să aprobe proiectul de decizie a Consiliului.

